Benny Engelbrecht (S), 2013-04-04:
I 2010 vedtog vi her i Folketinget at styrke fusionskontrollen.
Det gjorde vi ved at nedsætte de omsætningsgrænser, der afgør, om en fusion skal anmeldes til Konkurrence- og Forbrugerstyrelsen.
Den lovgivning blev vedtaget i enstemmighed på tværs af Folketingets partier.
Der er gode grunde til selskabers lyst til at fusionere.
Det kan f.eks. give synergier, og der kan spares penge, hvis man vælger at arbejde sammen frem for at konkurrere med hinanden.
Men en fusion mellem flere virksomheder kan også påvirke den konkurrencemæssige situation på markedet i en uhensigtsmæssig retning til skade for forbrugerne, til skade for andre virksomheder, og derfor er det vigtigt, at der bliver ført en effektiv kontrol med, at fusioner foregår retfærdigt og ordentligt.
Vi mener hos Socialdemokraterne, at sund og fair konkurrence med stor gennemsigtighed og med tilsyn med, at reglerne overholdes, er særdeles fornuftigt.
Det er sundt at regulere mod markedsdominans.
Derfor går vi ind for en reguleret konkurrence.
Ligesom man i sportens verden er underlagt et regelsæt, når man skal konkurrere med hinanden, skal man også være det i erhvervslivet.
Reguleret konkurrence sikrer lige konkurrencevilkår mellem virksomheder, sådan at forbrugerne får de bedst mulige priser og den bedste kvalitet.
Og ja, god konkurrence er vi vel alle interesserede i.
Det øgede antal fusionsanmeldelser, der kom som en naturlig følge af omsætningsgrænsernes sænkning i 2010, blev indtil udgangen af 2012 finansieret gennem en midlertidig bevilling på 11 mio. kr. årligt fra globaliseringsreserven.
Den reserve er som bekendt løbet tør.
Der skal derfor findes en ny finansieringsmodel for behandlingen af fusionsanmeldelser i Konkurrence- og Forbrugerstyrelsen.
Og lad mig slå fast med det samme, at Socialdemokraterne mener, at der er behov for, at vi fortsætter og fastholder det vigtige arbejde, som styrelsen varetager gennem deres kontrol af fusioner.
Diskussionen er, hvordan vi finansierer kontrollen, hvordan vi finder pengene.
Regeringen fremlægger med dagens lovforslag en finansieringsmodel, hvor der indføres et gebyr på 50.000 kr. for en anmeldelse af en ukompliceret fusion.
Hertil indføres et gebyr for en kompliceret fusion på 0,15 promille af de deltagende selskabers samlede årlige omsætning i Danmark, dog maksimalt 1,5 mio. kr. Socialdemokraterne mener, det er en god finansieringsmodel af flere årsager: For det første tages der ved den foreslåede finansieringsmodel højde for, om fusionen mellem to eller flere selskaber har en kompliceret eller ukompliceret karakter.
Ved en ukompliceret fusion er der et fast minimumsgebyr for de fusionerede selskaber.
For det andet afhænger gebyrbeløbet for behandling af en kompliceret fusion af de fusionerede selskabers samlede omsætning, og det er jo altså med et øvre loft.
Samlet set sikrer denne model, at gebyrerne udjævnes, sådan at de samlede gebyrindtægter modsvarer de direkte omkostninger, der er i styrelsens behandling af fusionsansøgninger inden for de to kategorier.
På den måde har vi fremadrettet finansiering og en effektiv fusionskontrol til gavn for konkurrencen og i sidste ende for samfundet.
Med de ord kan Socialdemokraterne støtte dette lovforslag.